FI Euroopan unionin virallinen lehti CE 78/41

(2004/C 78 E/0040)

KIRJALLINEN KYSYMYS E-1670/03

esittäjä(t): María Sornosa Martínez (PSE) komissiolle

(19. toukokuuta 2003)

Aihe: Komission myöntämä lupa Natura 2000 -suojelualueita vahingoittaville hankkeille

Espanjan lehdistö uutisoi huhtikuun lopussa näyttävästi komission päätöksestä myöntää taloudellisista syistä lupa kolmelle ympäristöä voimakkaasti kuormittavalle hankkeelle. Lehdissä viitattiin Rotterdamin (Hollanti) sataman laajennustöihin, Nordrheinin hiilikaivosalueen (Saksa) rakentamissuunnitelmaan sekä uuden rautatien, Botniabanan, rakennushankkeeseen Ruotsissa. Lehdistön mukaan EU:n viranomaiset ovat myöntäneet, että kaikilla kolmella hankkeella tulee olemaan haitallisia seurauksia Natura 2000 -suojelualueille.

Päätös on aiheuttanut huolta kansalaisten ja ympäristöaktivistien keskuudessa. Minkä tahansa ympäristöllisesti tärkeän alueen tuhoaminen on vakavaa, mutta vielä vakavampaa on Euroopan unionin omasta päätöksestä perustettujen Natura 2000 -suojelualueiden tuhoaminen taloudellisista syistä.

Yhteisön rahastoasetusten mukaan hankkeille, jotka aiheuttavat vahinkoa suojelualueille tai ympäristölle muuten, ei voida myöntää tukea.

Voisiko komissio vahvistaa tai kiistää kolmesta edellä mainitusta hankkeesta julkaistut tiedot?

Saavatko kyseiset hankkeet jonkinlaista yhteisön rahallista tukea?

Pystyykö komissio takaamaan, että se on asianmukaisesti noudattanut määräystä etsiä ympäristön kannalta kestäviä vaihtoehtoja kaikissa edellä mainituissa tapauksissa?

Margot Wallströmin komission puolesta antama vastaus

(30. heinäkuuta 2003)

Komissio antoi 24. huhtikuuta 2003 neljä lausuntoa luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (1) (nk. luontotyyppi-direktiivin) 6 artiklan 4 kohdan perusteella. Lausunnot koskevat Prosper Hanielin hiilikaivoksen yleiskaavaa lähellä Bottropia (Pohjois-Rein-Westfalenissa), teollisuusalueen suunnitteluhanketta lähellä Siegeniä/Freudenbergia (Pohjois-Rein-Westfalenissa), Rotterdamin sataman laajennustöitä ja Botniabanan rautatien rakennushanketta (Nordmalingista Uumajaan (Ruotsissa).

Direktiivin 92/43/ETY 6 kohdan 4 kohdan mukaan suunnitelma tai hanke voidaan toteuttaa Natura 2000 -suojelualueelle aiheutuvien vaikutusten arvioinnin kielteisestä tuloksesta huolimatta, jos se on perusteltua yleisen edun kannalta pakottavista syistä, mukaan lukien sosiaaliset tai taloudelliset syyt. Tällaisessa tapauksessa jäsenvaltion on toteutettava kaikki tarvittavat korvaavat toimenpiteet sen varmistamiseksi, että Natura 2000:n yleinen kokonaisuus säilyy yhtenäisenä. Jos kyseisellä alueella on ensisijaisesti suojeltava luontotyyppi ja/tai laji, ja jos ihmisen terveyteen tai yleiseen turvallisuuteen tai ensisijaisen tärkeisiin suotuisiin vaikutuksiin ympäristöön liittyviä näkökohtia ei voida todeta, hanke on perusteltu, komission lausunnon mukaan, yleisen edun kannalta pakottavista syistä.

Komissio voi vahvistaa, että kaikista parlamentin jäsenen mainitsemista kolmesta hankkeesta annettiin myönteinen lausunto 24. huhtikuuta 2003. Lausunnoissa todettiin, että kyseiset kehityshankkeet voidaan toteuttaa yleisen edun kannalta pakottavista syistä sillä ehdolla, että kaikki tarvittavat korvaavat toimenpiteet toteutetaan sen varmistamiseksi, että Natura 2000:n yleinen kokonaisuus säilyy yhtenäisenä. Trupbachin/Siegenin lähellä olevan teollisuusalueen suunnitteluhankkeelle ei myönnetty lupaa, koska tässä tapauksessa vaihtoehtoisia ratkaisuja eikä korvaavien toimenpiteiden toteuttamista ole käsitelty tyydyttävällä tavalla. Komission kaikki neljä lausuntoa sisältävät tarvittavat tiedot hankkeista, niiden vaikutuksista, vaihtoehtoisista ratkaisuista ja suunnitelluista korvaavista toimenpiteistä. Komissio kehottaa parlamentin jäsentä tutustumaan lausuntojen sisältöön lisätietojen saamiseksi myöntäviin päätöksiin johtaneista syistä.

Kaikissa kolmessa parlamentin jäsenen mainitsemassa tapauksessa noudatetaan luontotyyppidirektiivin 6 artiklan 4 kohdan säännöksiä Natura 2000 -suojelualueeseen haitallisesti vaikuttavien hankkeiden hyväksymisestä. Komissio on antanut kyseisistä hankkeista myönteisen lausunnon. Tämän vuoksi ei ole mitään laillista estettä sille, etteivät hankkeet voisi saada yhteisön rahoitusta, mikäli Euroopan unionin muuta ympäristölainsäädäntöä noudatetaan. Komissio ei tähän mennessä ole saanut asiaan viittaavia tutkintapyyntöjä.

(1) EYVL L 206, 22.7.1992.